তিনি তালাক

ভাৰতত তিনি তালাক , যাক তালাক-ই-বিদ্দাত, তাৎক্ষণিক বিবাহ বিচ্ছেদ বা তালাক-ই-মোগললাজা (অপৰিৱৰ্তিত বিবাহ বিচ্ছেদ) বুলিও কোৱা হয়, হৈছে এক প্ৰকাৰৰ বিবাহ বিচ্ছেদৰ প্ৰথা যি ভাৰতৰ মুছলমানসকলৰ মাজত প্ৰচলিত হৈ আহিছে। এই প্ৰথা বিশেষকৈ হানাফি সুন্নি ইছলাম সম্প্ৰদায়ৰ লোকসকলৰ মাজত সচৰাচৰ দেখা যায়। এই প্ৰথাই যিকোনো মুছলমান পুৰুষক মৌখিক, লিখিত বা অধিক শেহতীয়াকৈ ইলেক্ট্ৰনিক ৰূপত তিনিবাৰ ‘তালাকʼ (বিবাহবিচ্ছেদৰ বাবে আৰবী শব্দ) শব্দটো উচ্চাৰণ কৰি আইনীভাৱে তেওঁৰ পত্নীৰ সৈতে বিবাহ বিচ্ছেদ কৰিবলৈ সক্ষম কৰিছিল।

ভাৰতত তিনি তালাকৰ স্থিতি এক বিতৰ্কৰ বিষয় হৈ আহিছে। যিসকলে এই প্ৰথাৰ ওপৰত প্ৰশ্ন কৰে তেওঁলোকে ন্যায়, লিঙ্গ সমতা, মানৱ অধিকাৰ আৰু ধৰ্মনিৰপেক্ষতা বিষয়ক প্ৰসংগও ইয়াৰ লগত উত্থাপন কৰে। এই প্ৰসংগটো ভাৰত চৰকাৰ আৰু ভাৰতৰ উচ্চতম ন্যায়ালয়ও জড়িত, আৰু ভাৰতৰ অভিন্ন অসামৰিক বিধি (অনুচ্ছেদ ৪৪, ) সম্পৰ্কে তৰ্কৰ সৈতে সংযোজিত হৈ আছে। ২২ আগষ্ট ২০১৭ ত, ভাৰতীয় উচ্চতম ন্যায়ালয়ে তাৎক্ষণিক তিনি তালাক (তালাক-ই-বিদদাহ) অসাংবিধানিক বুলি বিবেচনা কৰে। পেনেলৰ পাঁচজন ন্যায়াধীশৰ ভিতৰত তিনিজনে সন্মতি দিছিল যে তিনি তালাকৰ প্ৰথা অসাংবিধানিক। বাকী দুজনে অনুশীলনটো সাংবিধানিক বুলি ঘোষণা কৰিছিল। ভাৰতৰ তিনিখন চুবুৰীয়া দেশ পাকিস্তান, বাংলাদেশ আৰু শ্ৰীলংকাকে ধৰি ২৩খন দেশে তিনি তালাক নিষিদ্ধ কৰে।
ইছলামৰ শাস্ত্ৰ কোৰানে এনেধৰণৰ বিবাহ বিচ্ছেদ পৰিহাৰ কৰাৰ উপায় স্থাপন কৰিছিল। কোৰান শাস্ত্ৰৰ মতে বিবাহ বিচ্ছেদ চূড়ান্ত হোৱাৰ আগতে তিনি মাহৰ দুটা অপেক্ষাৰ সময় নিৰ্ধাৰণ কৰা হয়।

চৰকাৰে প্ৰথমে ২২ আগষ্ট ২০১৭ ত বিধেয়কখন সংসদলৈ উত্থাপন কৰিছিল। ৰাষ্ট্ৰীয় জনতা দল, সৰ্বভাৰতীয় মাজলিছ-ই-ইত্তাহাডুল মুছলমান, বিজু জনতা দল, সৰ্বভাৰতীয় অন্ন দ্ৰাবিড় মুন্নেত্ৰ কাঝাগাম, ভাৰতীয় জাতীয় কংগ্ৰেছ আৰু সৰ্বভাৰতীয় মুছলিম লীগৰ সাংসদসকলে বিধেয়কখনৰ বিৰোধিতা কৰিছিল। কেইবাজনো বিৰোধী আইন প্ৰণেতাই ইয়াক পৰীক্ষাৰ বাবে এটা নিৰ্বাচিত সমিতিলৈ প্ৰেৰণ কৰিবলৈ কৈছিল। ইয়াক ২৮ ডিচেম্বৰ ২০১৭ তাৰিখে লোকসভা, বা ভাৰতীয় সংসদৰ নিম্ন গৃহৰ দ্বাৰা গৃহীত কৰা হৈছিল, য'ত বেছিভাগ আসন শাসকদল বিজেপিৰ অধিনত আছিল।

নৰেন্দ্ৰ মোদী চৰকাৰ, ৰাজ্যসভাৰ বাবে এক ডাঙৰ ৰাজনৈতিক জয়, য'ত শাসনাধিষ্ঠ ৰাষ্ট্ৰীয় গণতান্ত্ৰিক মিত্ৰজোট (এনডিএ, )-ৰ সংখ্যাগৰিষ্ঠতা নাছিল। এক দীঘলীয়া বিতৰ্কৰ পিছত ৩০ জুলাই ২০১৯ ত বিধেয়কখন (৯৯-৮৪) অনুমোদন কৰে।

তিনি তালাকৰ অনুশীলন

তিনি তালাক হৈছে বিবাহ বিচ্ছেদৰ এক প্ৰকাৰ যিটো ইছলাম ধৰ্মত অনুশীলন কৰা হৈছিল, যাৰ দ্বাৰা এজন মুছলমান মানুহে তিনিবাৰ ‘তালাক’ (বিবাহ বিচ্ছেদৰ বাবে আৰবী শব্দ) ঘোষণা কৰি আইনগতভাৱে তেওঁৰ পত্নীক বিবাহ বিচ্ছেদ কৰিব পাৰে। ঘোষণাটো মৌখিক বা লিখা হ'ব পাৰে, বা শেহতীয়া সময়ত, ইলেক্ট্ৰনিক উপায় যেনে টেলিফোন, এছএমএছ, ইমেইল বা ছচিয়েল মিডিয়াৰ দ্বাৰা প্ৰদান কৰা হ'ব পাৰে। মানুহজনে বিবাহ বিচ্ছেদৰ কোনো কাৰণ উল্লেখ কৰাৰ প্ৰয়োজন নাছিল আৰু এই ঘোষণাৰ সময়ত পত্নীৰ উপস্থিতি প্ৰয়োজন নাছিল। ইদ্দত বুলি এটা নিয়মেৰে পত্নী গৰ্ভৱতী নে নাই সেইটো নিশ্চিত কৰাৰ পিছত, বিবাহ বিচ্ছেদ অপৰিৱৰিত হৈ পৰিছিল। অনুমোদিত অনুশীলনত, তিনিটা ‘তালাক’ৰ প্ৰতিটো ঘোষণাৰ আগতে অপেক্ষাৰ সময়ৰ প্ৰয়োজন আছিল, য'ত মীমাংসা কৰাৰ চেষ্টা কৰা হৈছিল। কিন্তু সচৰাচৰ তিনিটা তালাক এবাৰতেই ঘোষণা কৰা দেখা গৈছিল। যদিও অনুশীলনটো অপ্ৰিয় আছিল, কিন্তু নিষিদ্ধ কৰা হোৱা নাছিল।

কোৰআন আৰু হাদিছৰ দৃষ্টিভংগী

কোৰআনত তালাক বা বিবাহবিচ্ছেদৰ অনুমতি দিয়ে যদিও তালাক দিয়া কাৰ্য আল্লাহৰ ওচৰত অতি ঘৃণনীয় কাম। তালাক কাৰ্য্য সম্পূৰ্ণ কৰোঁতে কেতবোৰ নীতি-নিয়মৰ মাজেৰে যাব লাগে। তাৰ ভিতৰত হ'ল 'ইদ্দত'। ইদ্দত হ'ল যি স্ত্ৰীক তালাক দিয়া হব তেওঁ পবিত্ৰ অৱস্থাত থাকিব লাগিব। অৰ্থাৎ ঋতুমতী হব নালাগিব। দুই ঋতুৰ মধ্যৱৰ্তী হব লাগিব আৰু সহবাসৰ পৰা মুক্ত হব লাগিব। এই পবিত্ৰ সময়ৰ পৰা ৯০ দিনলৈকে ইদ্দত বোলা হয়। ৯০ দিন পাৰ হোৱাৰ পিছত ঘূৰাই অনা সম্ভৱ নহলে দুজন সত সাক্ষী ৰাখি বাকি দুই তালাক দিব পাৰে।

তালাক-ই-হছন

এই তালাক ইদ্দতৰ প্ৰতি লক্ষ্য ৰাখি দুজন সাক্ষী আৰু কাজিৰ সমুখত প্ৰথম তালাক দিয়া হয়। একমাহ অৰ্থাৎ ৩০ দিন পিছত কাজিয়ে আকৌ দুয়োজন স্বামী-স্ত্ৰীক মাতি সিহঁতৰ মনৰ বুজ লয়। যদি উভতি আহিব বিচাৰে তেন্তে আহিব পাৰে। এনেকৈ তিনিবাৰ কৰা হয়। মুঠ ৯০ দিনলৈ এনেকৈ তিনিবাৰ সুযোগ দিয়া হয়। যদি ইয়াৰ পিছতো স্বামী আৰু স্ত্ৰীয়ে ভাবে যে আল্লহৰ আদেশ পালন কৰিব নোৱাৰিব তেন্তে শেষৰ তালাক দি এই কাৰ্য্য সম্পূৰ্ণ কৰা হয়। এই নিয়ম হাদিছত তালাক হোৱা বুলি উল্লেখ আছে যদিও ইয়াক অবৈধ বুলি ঘোষণা কৰা হৈছে। হাদিছত উল্লেখ আছে মানে যে দিব লাগিব তেনেকৈ কোৱা হোৱা নাই। হাদিছত এই দৰে কোৱা আছে যে, কোনো ব্যক্তি যদি একেলগে তিনি তালাক দিয়ে সেয়া তালাক হৈ যায়। কিন্তু এনেকৈ তালাক দিয়া অবৈধ। আৰু যিসকলে আল্লাহৰ আদেশ অৱমাননা কৰে তেওঁক যালিম বুলি আখ্যায়িত কৰা হৈছে। উদাহৰণ হিচাপে, কোনো এখন দেশৰ নাগৰিকে অইন দেশত যাবলৈ দুয়োখন দেশৰ অনুমতি বা প্ৰমাণপত্ৰ থাকিব লাগে। তেতিয়া হ'লে ব্যক্তিজনে আইন দেশত যাব পাৰে আৰু তেনেকৈ যোৱাটোক বৈধ বুলি ধৰা হয়। যদিহে কোনোবাই বিনা অনুমতি যায় তেন্তে সেয়া অবৈধ। কিন্তু যোৱা কাৰ্য দুয়োটাই সম্পূৰ্ণ হয়। ঠিক সেইদৰে একে লগে তালাক দিলে তালক হয় কিন্তু অবৈধ। গতিকে বিধিটো পৰিহাৰ কৰা মুমিনৰ পৰিচয়।

তথ্য সংগ্ৰহ

শ্ৰেণী:ইছলাম ধৰ্ম
শ্ৰেণী:বিবাহ
শ্ৰেণী:ভাৰতৰ সংস্কৃতি